PAF พุ่ง 17.42% หลังหลุด Cash Balance วันแรก-ยังเล่นข่าวเสี่ยน้ำเมาฮุบ
PAF พุ่ง 17.42% หลังหลุด Cash Balance วันแรก-ยังเล่นข่าวเสี่ยน้ำเมาฮุบ
20 เม.ย. 2558

ผู้สื่อข่าวรายงานว่า บริษัท แพนเอเซียฟุตแวร์ จำกัด (มหาชน) หรือ PAF ณ 10.53 น. อยู่ที่ระดับ 4.18 บาท บวก 0.62 บาท หรือ 17.42% ด้วยมูลค่าซื้อขาย 212.49 ล้านบาท ราคาหุ้นปรับตัวขึ้นต่อเนื่องนับตั้งแต่ยืนที่ระดับ 2.52 บาท เมื่อวันที่ 27 มี.ค. 58 จนถึงล่าสุดหุ้นปรับตัวเพิ่มขึ้นแล้ว 65.87%

บล.คันทรี่ กรุ๊ป ระบุในบทวิเคราะห์วันนี้ (20 เม.ย.) ว่า หุ้น PAF ต้นสัปดาห์นี้มาลุ้นข่าวบวกในอนาคต อีกทั้งราคาลงมาเยอะ สัญญาณกราฟกำลังดีดตัวหนีแนว down trend และ MACD วิ่งเข้าสู่แนว up trend อย่างชัดเจน กราฟแท่งเทียนสร้าง V-shape ทั้งหมดนี้บอกว่าน่าซื้อ น่าเก็งกำไรตามน้ำเป้า 4 บาท
ทั้งนี้ กราฟรายสัปดาห์ยังใกล้เคียง Oversold ราคาจึงเรี่มกระเตื้อง และวันนี้เป็นวันแรกของการหลุด cash balance พร้อมมองปัจจัยบวกจากข่าวเมื่อช่วงต้นเดือนว่าเสี่ยน้ำเมากำลังจะปิดดีลฮุบ PAF เพื่อนำไปสวมธุรกิจพลังงานทางเลือก ข่าวนี้แม้เล่นมาหลายรอบแต่ก็ยังเล่นได้ ส่วนจะจริงแค่ไหนก็ต้องใช้เวลามาพิสูจน์ อย่างไรก็ตาม ทางบริษัทก็ไม่เคยออกมาปฏิเสธข่าวดังกล่าว